CELEX: 32019D1217
Language: sl
Date: 2019-07-17 00:00:00
Title: Izvedbeni sklep Komisije (EU) 2019/1217 z dne 17. julija 2019 o harmoniziranih standardih za osebne plavajoče pripomočke – rešilne jopiče, pripravljenih v podporo Direktivi Sveta 89/686/EGS (Besedilo velja za EGP.)

18.7.2019   
               
               
                  SL
               
               
                  Uradni list Evropske unije
               
               
                  L 192/32
               
            
         IZVEDBENI SKLEP KOMISIJE (EU) 2019/1217
         z dne 17. julija 2019
         o harmoniziranih standardih za osebne plavajoče pripomočke – rešilne jopiče, pripravljenih v podporo Direktivi Sveta 89/686/EGS
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti točke (b) člena 11(1) Uredbe,
         ob upoštevanju naslednjega:
         
                     (1)
                  
                  
                     V skladu s členom 5(2) Direktive Sveta 89/686/EGS (2) države članice domnevajo, da v členu 8(2) navedena osebna zaščitna oprema (OZO) izpolnjuje osnovne zahteve iz člena 3, če ima znak CE, v zvezi s katero lahko proizvajalec na zahtevo predloži ne le izjavo iz člena 12, temveč tudi certifikat, ki ga izda organ, priglašen v skladu s členom 9, in potrjuje skladnost z ustreznimi nacionalnimi standardi, ki prenašajo usklajene standarde, ocenjeno na ravni ES-tipskega preskusa v skladu s prvo alineo člena 10(4)(a) in (b).
                  
               
                     (2)
                  
                  
                     Septembra 2014 je Švedska vložila uradni ugovor v zvezi s standardi EN ISO 12402-2:2006 „Osebni plavajoči pripomočki – 2. del: Rešilni jopiči, zahtevana stopnja 275 – Varnostne zahteve (ISO 12402-2:2006)“, ki je bil spremenjen z EN ISO 12402-2:2006/A1:2010, EN ISO 12402-3:2006 „Osebni plavajoči pripomočki – 3. del: Rešilni jopiči, zahtevana stopnja 150 – Varnostne zahteve (ISO 12402-3:2006)“, ki je bil spremenjen z EN ISO 12402-3:2006/A1:2010, EN ISO 12402-4:2006 „Osebni plavajoči pripomočki – 4. del: Rešilni jopiči, zahtevana stopnja 100 – Varnostne zahteve (ISO 12402-4:2006)“, ki je bil spremenjen z EN ISO 12402-4:2006/A1:2010. V času ugovora so bili sklici na standarde objavljeni v Sporočilu Komisije v okviru izvajanja Direktive Sveta 89/686/EGS o približevanju zakonodaj držav članic v zvezi z osebno zaščitno opremo (3) z dne 11. aprila 2014. Standardi so bili nazadnje objavljeni v Sporočilu Komisije v okviru izvajanja Direktive Sveta 89/686/EGS o približevanju zakonodaj držav članic v zvezi z osebno zaščitno opremo (4) z dne 27. marca 2018. V skladu z navedenim sporočilom za zadevne harmonizirane standarde še naprej velja domneva o skladnosti le z Direktivo 89/686/EGS in le do 20. aprila 2019. Takšna domneva o skladnosti na podlagi Direktive 89/686/EGS bo prenehala veljati z 21. aprilom 2019. Poleg tega države članice v skladu s členom 47(1) Uredbe (EU) 2016/425 Evropskega parlamenta in Sveta (5) ne ovirajo omogočanja dostopnosti na trgu proizvodov, zajetih v Direktivi 89/686/EGS, ki so skladni z navedeno direktivo in so bili dani na trg pred 21. aprilom 2019.
                  
               
                     (3)
                  
                  
                     Razlog za uradni ugovor je bila domnevna neskladnost referenčnih standardov z osnovnimi zdravstvenimi in varnostnimi zahtevami iz Priloge II k Direktivi 89/686/EGS, zlasti iz točke 1.1.1 Načela načrtovanja – Ergonomija, točke 1.2.1 Neškodljivost OZO – Odsotnost nevarnosti in drugih „z njo povezanih“ motečih dejavnikov ter točke 3.4 Preprečevanje utopitve (rešilni jopiči, obroči za roke in rešilne obleke) v zvezi z napihljivimi rešilnimi jopiči.
                  
               
                     (4)
                  
                  
                     Uradni ugovor, ki ga je vložila Švedska, se nanaša na nezgodo pri delu, ko se napihljivi rešilni jopič, opremljen s samodejno napravo za napihovanje, ki ga je nosil zaposleni ob padcu v hladno vodo, ni napihnil. Med preiskavami, ki jih je opravil švedski organ za delovno okolje, je bilo ugotovljeno, da se rešilni jopič ni napihnil, ker se je zaradi gibanja telesa, okoljskih dejavnikov in dejavnosti med uporabo plinska kartuša delno snela in se odparala. Če se plinska jeklenka sname, napihljivi rešilni jopič ni več varen in ne ohrani svojih zaščitnih lastnosti skozi uporabo, zato tak proizvod ne omogoča več zaščite pred tveganjem utopitve. Švedskemu organu za delovno okolje so bile sporočene tudi druge nezgode ali incidenti, ki so se pripetili poklicnim uporabnikom in potrošnikom, zrahljane ali snete plinske jeklenke pa so bile ugotovljene tudi pri številnih drugih napihljivih rešilnih jopičih. Poleg tega je bilo ugotovljeno, da nekatere blagovne znamke napihljivih rešilnih jopičev nimajo okenca z indikatorjem, tako da med uporabo ni jasno, ali je proizvod varen za uporabo ali ne, oziroma kadar je napihljivi rešilni jopič opremljen z okencem z indikatorjem, uporabnik okenca med uporabo ne vidi zaradi njegove namestitve na rešilnem jopiču.
                  
               
                     (5)
                  
                  
                     Posledično je Švedska ugotovila pomanjkljivost zgoraj navedenih harmoniziranih standardov. Pomanjkljivost standardov je v tem, da niso vključene zahteve za zagotovitev, da se plinska kartuša na rešilnem jopiču med uporabo ne sname in odpara, tako da rešilni jopič nima več svoje zaščitne funkcije, zlasti kadar je uporabnik izpostavljen tveganju utopitve. Ker takih zahtev ni, ni mogoče zagotoviti, da je zaščitna funkcija napihljivega rešilnega jopiča ohranjena v vseh razumnih okoliščinah uporabe in predvidljivega vedenja uporabnikov, ne glede na to, ali je namenjen zasebni ali poklicni uporabi.
                  
               
                     (6)
                  
                  
                     Tehnični odbor 162 Evropskega odbora za standardizacijo (CEN) („CEN/TC 162“) se je odzval na uradni ugovor, ki ga je vložila Švedska, in sicer je izjavil, da navedena nezgoda ni posledica pomanjkljivosti v zadevnih harmoniziranih standardih. V skladu z njihovo oceno se je plinska kartuša snela zaradi pomanjkljive zasnove napihljivega rešilnega jopiča, kar ni bilo ugotovljeno pred dajanjem proizvoda na trg. Če bi bila opravljena ustrezna ocena tveganja z ustreznim zaporedjem usposabljanja in vzdrževanja za uporabnika, bi rešilni jopič posledično bil opremljen z drugačno in izboljšano napravo za napihovanje za preprečitev nezgod.
                  
               
                     (7)
                  
                  
                     Švedska je odgovorila na informacije, ki jih je predložil CEN/TC 162, in sicer je izjavila, da težava ne izvira iz pomanjkljive zasnove napihljivega rešilnega jopiča, ker je bil zasnovan v skladu z zadevnimi določbami navedenih harmoniziranih standardov. Znova je zatrdila, da težava izhaja iz dejstva, da navedeni standardi ne vključujejo posebnih zahtev za funkcijo blokiranja za preprečitev, da se plinska kartuša med uporabo sname ali zrahlja, zaradi česar napihljivi rešilni jopič ni zagotovil zaščite pred utopitvijo.
                  
               
                     (8)
                  
                  
                     Po pregledu harmoniziranih standardov EN ISO 12402-2:2006, ki je bil spremenjen z EN ISO 12402-2:2006/A1:2010, EN ISO 12402-3:2006, ki je bil spremenjen z EN ISO 12402-3:2006/A1:2010, in EN ISO 12402-4:2006, ki je bil spremenjen z EN ISO 12402-4:2006/A1:2010, skupaj s predstavniki držav članic in zainteresiranih strani v delovni skupini za osebno varovalno opremo je Komisija ugotovila, da določbe navedenih harmoniziranih standardov, ki se nanašajo na osnovne zdravstvene in varnostne zahteve iz točke 1.1.1 Načela načrtovanja – Ergonomija, točke 1.2.1 Neškodljivost OZO – Odsotnost nevarnosti in drugih „z njo povezanih“ motečih dejavnikov ter točke 3.4 Preprečevanje utopitve (rešilni jopiči, obroči za roke in rešilne obleke) v Prilogi II k Direktivi 89/686/EGS, zadevnih tveganj ne obravnavajo ustrezno, zlasti tveganja utopitve pri rešilnih jopičih. Zadevni harmonizirani standardi dejansko ne vključujejo posebnih zahtev za zagotovitev, da bi naprava za napihovanje pravilno delovala v vseh razumnih okoliščinah uporabe in predvidljivega vedenja uporabnikov, da se zagotovi ustrezna zaščita pred tveganjem utopitve. Zato je bilo ugotovljeno, da so proizvodi, zasnovani in proizvedeni v skladu z navedenimi standardi, še naprej povzročali nezgode in incidente, ki so se pripetili poklicnim uporabnikom in potrošnikom.
                  
               
                     (9)
                  
                  
                     Komisija kljub temu meni, da za druge določbe zadevnih harmoniziranih standardov, ki niso predmet uradnega ugovora, še naprej velja domneva o skladnosti z osnovnimi zdravstvenimi in varnostnimi zahtevami iz Direktive 89/686/EGS, ki naj bi jih zajemale.
                  
               
                     (10)
                  
                  
                     Ob upoštevanju zgoraj navedenih pomislekov bi bilo treba sklice na harmonizirane standarde EN ISO 12402-2:2006, ki je bil spremenjen z EN ISO 12402-2:2006/A1:2010, EN ISO 12402-3:2006, ki je bil spremenjen z EN ISO 12402-3:2006/A1:2010, in EN ISO 12402-4:2006, ki je bil spremenjen z EN ISO 12402-4:2006/A1:2010, objavljene v Sporočilu Komisije v okviru izvajanja Direktive Sveta 89/686/EGS o približevanju zakonodaj držav članic v zvezi z osebno zaščitno opremo z dne 27. marca 2018, ohraniti z omejitvijo v Uradnem listu Evropske unije. Omejitev bi morala izključiti posebne določbe navedenih standardov, ki naj bi zajemali osnovne zdravstvene in varnostne zahteve iz točke 1.1.1 Načela načrtovanja – Ergonomija, točke 1.2.1 Neškodljivost OZO – Odsotnost nevarnosti in drugih „z njo povezanih“ motečih dejavnikov ter točke 3.4 Preprečevanje utopitve (rešilni jopiči, obroči za roke in rešilne obleke) v Prilogi II k Direktivi 89/686/EGS.
                  
               
                     (11)
                  
                  
                     Za zagotovitev, da se omejitev začne uporabljati čim prej, bi moral ta sklep začeti veljati dan po objavi v Uradnem listu Evropske unije.
                  
               
                     (12)
                  
                  
                     Ukrepi iz tega sklepa so v skladu z mnenjem odbora za standarde, ustanovljenega s členom 22 Uredbe (EU) št. 1025/2012 –
                  
               SPREJELA NASLEDNJI SKLEP:
         
            Člen 1
            Sklici na harmonizirane standarde za osebne plavajoče pripomočke – rešilne jopiče, pripravljene v podporo Direktivi 89/686/EGS, ki so navedeni na seznamu v Prilogi k temu sklepu in objavljeni v Sporočilu Komisije v okviru izvajanja Direktive Sveta 89/686/EGS o približevanju zakonodaj držav članic v zvezi z osebno zaščitno opremo z dne 27. marca 2018, se ohranijo z omejitvijo v Uradnem listu Evropske unije.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 17. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 316, 14.11.2012, str. 12.
         
            (2)  Direktiva Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (UL L 399, 30.12.1989, str. 18).
         
            (3)  UL C 110, 11.4.2014, str. 77.
         
            (4)  UL C 113, 27.3.2018, str. 3.
         
            (5)  Uredba (EU) 2016/425 Evropskega parlamenta in Sveta z dne 9. marca 2016 o osebni varovalni opremi in razveljavitvi Direktive Sveta 89/686/EGS (UL L 81, 31.3.2016, str. 51).
      
      
         
            PRILOGA
            
               Seznam sklicev na harmonizirane standarde, ohranjenih z omejitvijo v Uradnem listu Evropske unije.
            
            
                        Št.
                     
                     
                        Sklic na standard
                     
                  
                        1.
                     
                     
                        EN ISO 12402-4:2006
                        Osebni plavajoči pripomočki – 2. del: Rešilni jopiči, zahtevana stopnja 275 – Varnostne zahteve (ISO 12402-2:2006)
                        EN ISO 12402-2:2006/A1:2010
                     
                  
                        2.
                     
                     
                        EN ISO 12402-3:2006
                        Osebni plavajoči pripomočki – 3. del: Rešilni jopiči, zahtevana stopnja 150 – Varnostne zahteve (ISO 12402-3:2006)
                        EN ISO 12402-3:2006/A1:2010
                     
                  
                        3.
                     
                     
                        EN ISO 12402-4:2006
                        Osebni plavajoči pripomočki – 4. del: Rešilni jopiči, zahtevana stopnja 100 – Varnostne zahteve (ISO 12402-4:2006)
                        EN ISO 12402-4:2006/A1:2010
                     
                  
               Obvestilo: Sklici na harmonizirane standarde iz tabele se ohranijo v Uradnem listu Evropske unije z naslednjo omejitvijo:
            
                        (a)
                     
                     
                        uporaba določb 5.6.1.1, 5.6.1.2 in 5.6.1.4 vsakega standarda ne zagotavlja domneve o skladnosti z osnovno zdravstveno in varnostno zahtevo iz točke 1.1.1 v Prilogi II k Direktivi 89/686/EGS;
                     
                  
                        (b)
                     
                     
                        uporaba določb 5.3.2, 5.3.3, 5.6.1.3, 5.6.1.6 in 5.6.1.7 vsakega standarda ne zagotavlja domneve o skladnosti z osnovno zdravstveno in varnostno zahtevo iz točke 1.2.1 v Prilogi II k Direktivi 89/686/EGS;
                     
                  
                        (c)
                     
                     
                        uporaba določb 5.2, 5.3.1, 5.3.3, 5.3.4 in 5.6.2.5 vsakega standarda ne zagotavlja domneve o skladnosti z osnovno zdravstveno in varnostno zahtevo iz točke 3.4 v Prilogi II k Direktivi 89/686/EGS.